《次韵赠随上人》
宋代·王庭圭

扣门衲子诵诗声，双脚行缠拄杖轻。何处参同得消息，便能作句吐新清。

高僧著意游湖海，逐客从谁匿姓名。试听窟中狮子吼，未应断尽野牛鸣。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。